Informácia o účasti delegácie SR na oficiálnej časti 65. zasadnutia Valného zhromaždenia OSN v New Yorku a jeho sprievodných podujatiach

V dňoch 20.-26.09.2010 sa delegácia SR, vedená prezidentom Slovenskej republiky I. Gašparovičom v sprievode ministra zahraničných vecí Slovenskej republiky M. Dzurindu (20.-23.09.2010), zúčastnila na úvodnej oficiálnej časti 65. zasadnutia Valného zhromaždenia OSN („VZ OSN“) v New Yorku. Prezident SR vystúpil vo všeobecnej rozprave, na summite k plneniu miléniových rozvojových cieľov a zúčastnil sa zasadnutia Bezpečnostnej rady OSN (BR OSN) na úrovni hláv štátov a vlád na tému „Zabezpečenie efektívnej úlohy BR OSN pri zachovávaní medzinárodného mieru a bezpečnosti“. Stretol sa s generálnym tajomníkom OSN Pan Ki-munom, predsedom 65. zasadnutia VZ OSN J. Deissom a prezidentom Srbskej republiky B. Tadićom. Počas pobytu v New Yorku I. Gašparovič rokoval aj s predstaviteľmi slovenských krajanov v USA a prihovoril sa účastníkom 33. ročníka festivalu slovenského dedičstva v New Jersey. 

Minister zahraničných vecí SR M. Dzurinda vystúpil v rámci okrúhleho stola na summite o miléniových rozvojových cieľoch, ktorý bol zameraný na podporu trvalo udržateľného rozvoja. Zúčastnil sa na multilaterálnych stretnutiach EÚ - USA, EÚ - Ruská federácia, Rada NATO - Rusko a transatlantickej večeri. Rokoval s generálnym tajomníkom Rady Európy a s ministrami zahraničných vecí Austrálie, Gruzínska, Ruskej federácie a Srbska. Prijal predstaviteľov významných židovských organizácií so sídlom v USA. O možnostiach investícií na Slovensku hovoril s predstaviteľmi finančných a investičných inštitúcií na pôde Harvardského klubu v New Yorku na Globálnom investičnom sympóziu.

Hlavnou témou všeobecnej rozpravy 65. VZ OSN bolo „Potvrdenie ústrednej úlohy OSN v globálnom riadení“. Vo vystúpeniach jednotlivých delegácií rezonovali aktuálne globálne výzvy (globálna finančná a hospodárska kríza, plnenie miléniových rozvojových cieľov, trvalo udržateľný rozvoj, klimatické zmeny, financovanie rozvoja), medzinárodný mier a bezpečnosť, terorizmus, ľudské práva a ochrana civilistov v krízových situáciách, prevencia konfliktov, odzbrojenie, nešírenie zbraní hromadného ničenia, ako i vybrané regionálne problémy (Blízky východ, západný Balkán, Afganistan, Afrika a ďalšie). Vystupujúci sa vyjadrovali aj k reforme OSN a najmä Bezpečnostnej rady OSN, ktorej nové zloženie by malo odrážať súčasné geopolitické rozdelenie sveta. Vo viacerých oblastiach existujú protichodné názory, resp. ťažko sa hľadajú spoločné alebo kompromisné stanoviská, ktoré často ovplyvňuje deliaca čiara Sever-Juh. Väčšina delegácií sa však zhodla na jedinečnom charaktere OSN, keďže poskytuje pôdu na riešenie naliehavých globálnych otázok, ktorým jednotlivé krajiny nie sú schopné čeliť samostatne.

Prezident I. Gašparovič vo všeobecnej rozprave prezentoval postoje Slovenskej republiky k ťažiskovým otázkam aktivít OSN v súlade so záujmami slovenskej zahraničnej politiky a v dimenziách členstva SR v EÚ. Jednou z najdôležitejších úloh OSN je garancia mieru a bezpečnosti vo svete na základe kolektívnej účasti štátov v súlade s medzinárodným právom vrátane oblasti odzbrojenia. Privítal tiež kroky, ktoré vedú k oživeniu reformy mierových operácií OSN (iniciatíva "Nový horizont pre mierové operácie").

V súvislosti s globálnou finančnou a hospodárskou krízou konštatoval, že vytvorenie podmienok pre spravodlivý a trvalo udržateľný rozvoj by mali ísť ruka v ruke s úctou k prírode a jej pravidlami. Spomenul dlhodobé priority slovenskej zahraničnej politiky, vrátane situácie na západnom Balkáne, Blízkom východe, Afrike. Podčiarkol aj dôležitú úlohu, ktorú zohráva OSN a jej inštitúcie pri zabezpečovaní ochrany ľudských práv a podporil mierové riešenie pretrvávajúcich regionálnych konfliktov vo svete.   


Na dvojstranných rokovaniach prezidenta SR I. Gašparoviča a ministra M. Dzurindu rezonovali otázky týkajúce sa úsilia o dosiahnutie stability regiónov vo svete (Kosovo, Gruzínsko a Blízky východ) a bilaterálna agenda. Slovensko tlmočilo partnerom podporu riešenia problémových otázok mierovou cestou v súlade s medzinárodným právom pri rešpektovaní územnej celistvosti zainteresovaných štátov. Zo stretnutí s generálnym tajomníkom OSN a partnermi z členských štátov OSN vyplynul záujem o postoje Slovenska k aktuálnym medzinárodným otázkam aj s prihliadnutím na členstvo SR v EÚ.

Na rade ďalších sprievodných multilaterálnych a bilaterálnych podujatí - zasadnutie VZ OSN na vysokej úrovni k biodiverzite, rozvojové problémy malých ostrovných štátov (SIDS), ministerské stretnutie Aliancie civilizácií, ministerské zasadnutie Spoločenstva demokracií, stretnutie k Zmluve o všeobecnom zákaze jadrových skúšok (CTBT), ministerské zasadnutie na podporu práce Konferencie o odzbrojení - sa zúčastnili vyšší diplomati MZV SR (na úrovni generálnych riaditeľov sekcií). Politický riaditeľ MZV SR sa stretol so zástupcami delegácie južného Sudánu v kontexte očakávanej novej situácie v Sudáne po pripravovanom referende o samostatnosti južného Sudánu.

Uskutočnili sa stretnutia vo formáte politických riaditeľov členských krajín EÚ s ministrom zahraničných vecí Gruzínska (zamerané na Abcházsko a Osetsko a vzťahy EÚ - Gruzínsko), s osobitným predstaviteľom generálneho tajomníka OSN (GT OSN) pre Afganistan (hodnotenie afganských parlamentných volieb), s osobitným predstaviteľom GT OSN pre Irak (zostavovanie vlády, úloha OSN a EÚ v Iraku), ako aj koordinačné stretnutie EÚ 27 (venované postupu EÚ počas nadchádzajúceho zasadnutia VZ OSN). Uskutočnilo sa stretnutie politických riaditeľov nových členských krajín NATO (V10+2) s námestníkom ministerky zahraničných vecí USA P. Gordonom (zamerané na summit NATO, západný Balkán a energetickú bezpečnosť), ako aj stretnutie politických riaditeľov V4 (venované koordinácii V4, Východnému partnerstvu a vzťahom EÚ-RF).

Počas úvodnej časti zasadnutia VZ OSN boli v priestoroch OSN vystavené ilustrácie slovenských výtvarníkov, ocenených na Bienále ilustrácií Bratislava v rokoch 1967 – 2009.
I. Účasť prezidenta SR a ministra zahraničných vecí SR na sprievodných podujatiach oficiálnej časti 65. zasadnutia VZ OSN
1. Zasadnutie VZ OSN na vysokej úrovni (summit) k miléniovým rozvojovým cieľom


Hlavným poslaním zasadnutia bolo zhodnotiť pokrok dosiahnutý pri napĺňaní miléniových rozvojových cieľov za uplynulých 10 rokov a vyslať nový politický impulz pre zintenzívnenie činností smerujúcich k ich naplneniu do roku 2015. 


Vo vystúpeniach prevládal názor, že napriek globálnej finančnej a hospodárskej kríze sa za uplynulých 10 rokov dosiahol pokrok, hoci plnenie miléniových cieľov nie je geograficky ani tematicky rovnomerne rozložené. Pokrok sa oneskoruje hlavne v oblasti univerzálneho vzdelania (rodové zastúpenie v rámci prístupu k vzdelávaniu), rodovej rovnosti (posilnenie postavenia žien) a najvýraznejšie v oblasti materského zdravia. Zaostáva aj odstraňovanie extrémnej chudoby a hladu. Najmenší pokrok pretrváva v subsaharskej Afrike a v najmenej rozvinutých krajinách. Pozitívne informácie prichádzajú z južnej, juhovýchodnej a východnej Ázie, kde rýchly ekonomický rast prispieva k úsiliu regiónu znížiť chudobu.


Posolstvom summitu zostáva, že miléniové ciele sú vzájomne prepojené a pri komplexnom prístupe do roku 2015 dosiahnuteľné. Treba sa zamerať na zlepšenie podmienok pre ženy a deti. Summit potvrdil prijaté záväzky a stanovil ďalšie smerovanie pre dosiahnutie miléniových rozvojových cieľov vo vytýčených termínoch. Výsledkom summitu je prijatie dokumentu „Dodržanie sľubu spojenia pre dosiahnutie miléniových rozvojových cieľov“. 


Prezident SR I. Gašparovič zdôraznil, že summit poskytuje príležitosť potvrdiť odhodlanie rozvinutých krajín sveta zúčastňovať sa na rozvoji partnerských krajín. Primárna zodpovednosť leží na národných vládach a vnútorných zdrojoch jednotlivých krajín. Medzi priority patrí zabezpečovanie trvalo udržateľného hospodárskeho rastu a vytváranie pracovných miest, dobré riadenie, efektívne využívanie zdrojov, boj proti korupcii, daňovým únikom a predchádzanie ozbrojeným konfliktom. Treba pokračovať aj v investíciách do vzdelávania a v oblasti zdravotníctva. Slovensko verí, že nedávno ustanovená jednotka OSN pre rodovú rovnosť a posilnenie postavenia žien (UN Women) napomôže pri odstraňovaní nerovnosti medzi pohlaviami.


Prezident I. Gašparovič sa zmienil aj o konkrétnych príspevkoch SR k dosahovaniu miléniových cieľov. Poskytovaná rozvojová pomoc nie je veľká svojím objemom, ale výsledky sú v partnerských krajinách vnímané veľmi pozitívne. Medzi úspešné príklady patrí slovenská rozvojová pomoc v južnom Sudáne, Keni, Etiópii, Kambodži, Vietname, Ugande, Zambii, Haiti, Afganistane, Mozambiku a Mongolsku.

2. Okrúhly stôl summitu k miléniovým rozvojovým cieľom: „Podpora trvalo udržateľného rozvoja“


Minister zahraničných vecí SR M. Dzurinda  sa zúčastnil na jednom z okrúhlych stolov summitu k miléniovým rozvojovým cieľom zameranom na podporu trvalo udržateľného rozvoja. Prezentoval príspevok SR k znižovaniu skleníkových plynov vypúšťaných do ovzdušia a zvyšovaní efektívnosti využívania energií. Slovensko kladie dôraz aj na ochranu lesov a rozširovanie chránených území ako dôležitý prvok zachovania biodiverzity na planéte. Informoval o oficiálnej rozvojovej pomoci SR - až 30 % finančných prostriedkov tejto pomoci (celkovo viac ako 9,3 milióna euro) išlo v rokoch 2004 - 2009 na projekty zamerané na dosahovanie miléniových cieľov a z toho 43% na projekty udržateľnosti životného prostredia.


Ďalej poukázal na bezpečnostné hrozby, ktoré súvisia s klimatickými zmenami a globálnym otepľovaním majúcimi negatívny dopad na svetovú produkciu potravín. Predstavujú potencionálnu hrozbu nárastu ilegálnej migrácie, zlyhávania štátov a konfliktov kvôli prístupu k vode a  potravinám. Jedinou alternatívou pre zastavenie degradácie našej planéty je „zelený rast“, ktorý si vyžaduje silné politické odhodlanie, vzdelávanie verejnosti a náležité finančné investície. Táto otázka by mala byť jedným z hlavných pilierov Konferencie OSN o trvalo udržateľnom rozvoji, ktorá sa uskutoční v roku 2012 v Rio de Janeiro.

3. Rokovanie ministrov zahraničných vecí EÚ s ministerkou zahraničných vecí USA


Ministri zahraničných vecí krajín EÚ rokovali s americkou ministerkou zahraničných vecí H. Clintonovou o otázkach západného Balkánu, Iránu, Blízkeho východu a Pakistanu.

Podľa viacerých ministrov EÚ hybnou silou pokroku na Balkáne je európska perspektíva a potrebné je revitalizovať regionálnu spoluprácu. Ocenená bola nedávno schválená rezolúcia VZ OSN o Kosove, ktorej kompromisný text bol výsledkom rokovaní medzi vysokou predstaviteľkou EÚ pre zahraničnú politiku C. Ashtonovou a srbským prezidentom B. Tadičom. Srbsko - kosovský dialóg je nevyhnutnosťou a je dôležité, že nateraz sa alternatíva rozdelenia Kosova neposudzuje. EÚ by mala v procese dialógu hrať vedúcu úlohu s tým, že USA majú záujem o spoluprácu v tejto oblasti.

Vo vzťahu k Iránu je potrebná transatlantická koordinácia. Sankcie sú zatiaľ úspešné a treba ich využiť na obnovenie dialógu. Je potrebné vplývať aj na susedné krajiny.

Bola ocenená súčinnosť EÚ v snahe obnoviť konštruktívny dialóg medzi spornými stranami na Blízkom východe. Palestínska samospráva zlepšila finančný manažment a táto snaha by mala byť odmenená väčším financovaním aj zo strany EÚ. C. Ashtonová potvrdila, že EÚ sa bude ďalej angažovať pri budovaní palestínskych štátnych inštitúcií.

Americká strana poďakovala EÚ za rýchlu a rozsiahlu podporu po tragických záplavách v Pakistane. Je dôležité, aby EÚ pokračovala v  rozširovaní spolupráce  s Pakistanom. V diskusii bolo zdôraznené, že pakistanská vláda musí zahraničnú pomoc zúročiť zintenzívnením vnútorných reforiem a úsilia v boji proti terorizmu. 

4. Rokovanie ministrov zahraničných vecí EÚ s ministrom zahraničných vecí Ruskej federácie 

Ministri prerokovali otázky týkajúce sa summitu OBSE, vzťahov EÚ - RF, ďalej Pakistanu a Afganistanu, situáciu v Kirgizsku a status EÚ v OSN. Ruský minister S. Lavrov zdôrazňoval, že ak EÚ chce v kritických oblastiach uspieť, musí to v rámci dialógu predrokovať s Ruskom. 

V súvislosti so summitom OBSE bolo poukázané na potrebu pokračovania Korfského procesu. Nedeliteľnosť bezpečnosti by mala byť hlavným odkazom summitu v Astane. 

EÚ je pripravená užšie spolupracovať s RF a prvým krokom by mohlo byť (podľa dohody Medvedev - Merkelová) riešenie konfliktu v Podnestersku. Ruská strana ocenila, že prebieha príprava pracovného plánu Partnerstva pre modernizáciu. EÚ by však podľa RF mala byť flexibilnejšia vo vízovej oblasti.

V diskusii bola zdôraznená potreba komplexného prístupu k Pakistanu a Afganistanu. EÚ informovala o svojej pomoci po záplavách v Pakistane  i pri budovaní demokratických inštitúcií. RF podporuje dialóg Kábulu s Islamabadom a využíva na to štvorstranný formát Rusko-Tadžikistan-Afganistan-Pakistan.

Minister S. Lavrov konštatoval, že zlyhanie vyslania policajnej misie OBSE do Kirgizska je príkladom toho, ako OBSE nemá konať. Táto otázka nebola dohodnutá piatimi lídrami súčasnej koalície, ale len na základe ústneho predbežného súhlasu prezidentky.

Na otázku, prečo Rusko nepodporilo návrh rezolúcie VZ OSN o postavení EÚ v OSN S. Lavrov uviedol, že ruská strana nemala problém s pôvodným návrhom rezolúcie EÚ, ale s pozmeneným návrhom, ktorý by poskytoval takéto práva automaticky každému regionálnemu  združeniu (pozn.: rezolúcia navrhovala právo na vystúpenia predstaviteľov EÚ a predkladanie dokumentov na pôde OSN v rámci uplatňovania Lisabonskej zmluvy).

5. Ministerské stretnutie Rady NATO - Ruská federácia

Na stretnutí bol diskutovaný stav spolupráce a partnerstva aj vo vzťahu k plánovanému stretnutiu Rady NATO - RF na najvyššej úrovni v Lisabone (20.11.2010). Obe strany vyjadrili presvedčenie, že doterajší potenciál rady nie je naplnený. Spolupráca sa po jej prerušení v r. 2008 v poslednom roku zintenzívňuje, napr. spoločným hodnotením bezpečnostných rizík, spoluprácou v boji proti terorizmu a obchodu s drogami v Afganistane, diskusiou o možnosti účasti Ruska na protiraketovej ochrane NATO.

Ministri členských krajín NATO potvrdili, že Rusko nie je vnímané ako nepriateľ. Napriek tomu treba vyvinúť ďalšie úsilie pre posilnenie vzájomnej dôvery, zblíženie strategických cieľov a realizáciu programov praktickej spolupráce. V tomto kontexte treba využiť zostávajúci čas do plánovaného stretnutia v Lisabone.

6. Globálne investičné sympózium

M. Dzurinda v moderovanej diskusii predstavil transformačný proces SR z bývalého štátu s riadenou ekonomikou na úspešnú a dynamicky sa rozvíjajúcu sa krajinu, ktorá je členom EÚ a eurozóny s konkurencieschopnou ekonomikou s podnikateľsky a investične atraktívnym prostredím. Vďaka úspešným a kontinuálnym sociálno-ekonomickým reformám poskytuje veľmi dobrý príklad pre ďalšie krajiny. M. Dzurinda sa počas sympózia separátne stretol aj s viceprezidentom US Steel a bývalým prezidentom US Steel Košice J. Goodishom. 

Vystúpenie ministra M. Dzurindu na prestížnom a medializovanom podujatí prispelo k propagácii SR v USA v oblasti investičných možností v SR a rozvoja slovensko-amerických hospodárskych vzťahov. Vzhľadom na svoj potenciál tieto patria medzi priority ekonomickej diplomacie SR. Ohlasy na vystúpenie potvrdzujú, že účasť M. Dzurindu pomohla priblížiť SR ako krajinu, ktorá je otvorená investorom a v určitých oblastiach môže slúžiť i ako zdroj inšpirácie pre krajiny s omnoho väčším ekonomickým potenciálom. Podľa informácie organizátora bol výsledný pozitívny dopad prezentácie SR multiplikovaný prostredníctvom cieleného internetového online vysielania s dosahom na približne 5 tisíc významných firiem, investičných spoločností, bánk a fondov. Veľmi dobrý ohlas na vystúpenie slovenského predstaviteľa potvrdil i záujem prítomných médií.

Organizátorom sympózia bola nezávislá nezisková organizácia Medzinárodná ekonomická aliancia, ktorá vznikla na Harvardskej univerzite v r. 2004 s cieľom podpory investícií a obchodu vo svetovom meradle. Podujatie sa konalo s podporou OSN v kontexte otvorenia 65. zasadnutia VZ OSN a summitu k 10. výročiu miléniových rozvojových cieľov, čím vhodne využilo prítomnosť svetových lídrov v New Yorku. Na tohtoročnom sympóziu sa zúčastnili prominentní hostia z vládnej, podnikateľskej, akademickej i mimovládnej sféry. Na vládnej úrovni vystúpilo niekoľko prezidentov (Srbsko, Gruzínsko, Vietnam), premiér Holandska Jan Peter Balkenende, ministri s ekonomicko-obchodnými portfóliami (Srbsko, Maroko, Malawi) a ďalší vysoko postavení činitelia zo zúčastnených krajín. 

II. Stretnutia prezidenta SR I. Gašparoviča s predstaviteľmi OSN 
1. Stretnutie s generálnym tajomníkom OSN

Generálny tajomník OSN Pan Ki-mun (GT OSN) ocenil partnerstvo medzi SR a OSN a v tomto kontexte zmienil svoju cestu na Slovensko a poskytnutie slovenských expertov do štruktúr OSN (J. Kubiš a M. Jenča), ktorí boli nápomocní pri krízovej situácii v Kirgizsku. Poďakoval taktiež za dlhodobé pôsobenie slovenských vojakov v misii OSN na Cypre.

Prezident I. Gašparovič zdôraznil, že svet potrebuje OSN a jednou z hlavných úloh je prevencia konfliktov a hospodárskych a sociálnych kríz. SR po pôsobení v BR OSN (2006-2007) teraz aktívne pôsobí na pôde OSN v Hospodárskej a sociálnej rade (ECOSOC) a tiež v oblasti reformy bezpečnostného sektora. SR zostáva naďalej aktívna v mierových misiách OSN a v misii medzinárodného krízového manažmentu v Afganistane kontingent zvyšuje. 

GT OSN sa zaujímal o slovenské hodnotenie situácie na Balkáne vo svetle poradného posudku Medzinárodného súdneho dvora (MSD) k jednostrannému vyhláseniu nezávislosti Kosova. Podľa GT OSN by mal prebiehať dialóg Belehrad - Kosovo o otázkach, ktoré nezhoršia situáciu v regióne a Slovensko môže v tomto procese zohrať pozitívnu úlohu.

I. Gašparovič uviedol, že stanovisko SR k vyhláseniu nezávislosti Kosova je známe a nezmenilo sa ani po zverejnení posudku MSD. V súvislosti s dialógom medzi Belehradom a Prištinou, ktorý predpokladá aj nedávno schválená rezolúcia VZ OSN, zdôraznil osobitnú úlohu EÚ, USA a OSN. Dôležitým faktorom stability bude aj dĺžka časového úseku medzi prijatím Chorvátska a Srbska do EÚ. SR sa prihovára za rýchly prístupový proces Srbska. 

Prezident SR pripomenul slovenskú kandidatúru generála P. Macka na post veliteľa vojenskej zložky misie OSN na Cypre a vo väzbe na zriadenie novej entity OSN pre rodovú rovnosť (UN Women) ponúkol slovenského odborníka. 

2. Stretnutie s predsedom 65. zasadnutia VZ OSN

Predseda 65. zasadnutia VZ OSN Joseph Deiss (Švajčiarsko) informoval prezidenta SR v prítomnosti ministra zahraničných vecí SR o jeho troch prioritách vo svojej funkcii. Sú zamerané na rozvojovú pomoc pri napĺňaní miléniových rozvojových cieľov, globálne riadenie a opatrenia na zabezpečenie udržateľného a trvalého rastu. Ocenil posolstvo EÚ, ktorá ohlásila na budúci rok o 1 mld. eúr vyššiu sumu na pomoc chudobným regiónom sveta. 

Prezident SR I. Gašparovič vyjadril podporu predsedovi VZ OSN vrátane zámeru reformovať činnosť inštitúcií OSN. Podčiarkol, že SR robí všetko pre to, aby OSN ostala verná princípom svojej Charty a venovala pozornosť tiež otázkam rešpektovania medzinárodného práva, ľudských a občianskych práv vo svete. 
III. Bilaterálne stretnutia prezidenta SR a ministra zahraničných vecí SR

Na stretnutí prezidenta SR I. Gašparoviča so srbským prezidentom Borisom Tadičom sa partneri zhodli, že vzťahy medzi SR a Srbskom možno charakterizovať ako priateľské, nezaťažené zásadnými otázkami a podporené viacerými zhodnými pohľadmi. Predmetom ich rozhovoru bola susedská a menšinová politika, ako aj vývoj po prijatí rezolúcie VZ OSN k poradnému posudku Medzinárodného súdneho dvora o súlade jednostranného vyhlásenia nezávislosti Kosova s medzinárodným právom. Prezident I. Gašparovič pozval partnera na oficiálnu návštevu SR v priebehu budúceho roka. B. Tadič pozvanie prijal.

Stretnutie ministra zahraničných vecí SR M. Dzurindu a jeho srbského partnera V. Jeremiča bolo venované predovšetkým nadchádzajúcemu dialógu medzi Belehradom a Prištinou a európskej perspektíve Srbska. Minister M. Dzurinda ubezpečil partnera o podpore SR ambícii Srbska stať sa členskou krajinou EÚ a vyjadril nádej, že pozitívnym momentom v tomto kontexte sa stane už októbrové zasadnutie Rady EÚ. Na pozvanie svojho partnera vykoná M. Dzurinda pracovnú návštevu Belehradu (5.10.2010).

Generálny tajomník Rady Európy (RE) T. Jagland počas stretnutia s ministrom M. Dzurindom predstavil svoju iniciatívu k problematike postavenia rómskej menšiny. Poukázal na potrebu vzájomnej spolupráce medzi RE (ktorá disponuje expertmi, primárne v právnej oblasti), Európskou úniou (s primeranými finančnými zdrojmi) a európskymi štátmi. V októbri 2010 navrhuje usporiadať k problematike Rómov stretnutie na vysokej úrovni. Konštatoval, že rozhodne nepodporuje riešenie tejto otázky formou, ako to robí Francúzsko, evidentne však ide o problém viacerých krajín, ktorý treba riešiť.

M. Dzurinda privítal možnosť hľadať riešenia danej problematiky vrátane iniciatívy T. Jaglanda. Uviedol, že francúzsky prístup víta práve preto, že poukazuje na akútnosť venovať  sa rómskej otázke. V podmienkach SR je koexistencia rómskej menšiny a ostatného obyvateľstva neudržateľná a preto je nevyhnutné ju riešiť. Je dôležité si vyjasniť, aké kroky by sa mali prijať zo strednodobého hľadiska. V súčasnosti vláda SR pripravuje návrh zákona, ktorý zakotví povinnosť základného a stredoškolského vzdelania rómskych detí.  M. Dzurinda ponúkol možnosť využiť skúsenosti slovenských expertov pri príprave podujatia na vysokej úrovni.   

Po úvodnom podpise bilaterálnej zmluvy o sociálnom zabezpečení medzi Austráliou a SR sa ministri zahraničných vecí M. Dzurinda a K. Rudd venovali spoločnému pôsobeniu vojsk oboch krajín v Afganistane. Zhodli sa na potrebe naďalej v krajine zotrvať. Austrália pozorne sleduje politiku USA voči Afganistanu, s ktorou koordinuje svoj postup. Slovenská strana zdôraznila záujem o podpis ďalších troch bilaterálnych zmlúv - o extradícii,  vzájomnej pomoci v trestno-právnych záležitostiach a vzájomnom uznávaní akademických kvalifikácií. K. Rudd požiadal M. Dzurindu o podporu kandidatúry Austrálie do BR OSN na roky 2013-2014, pričom M. Dzurinda informoval o predchádzajúcich záväzkoch SR. Požiadal o podporu kandidatúry P. Tomku na znovuzvolenie na miesto sudcu Medzinárodného súdneho dvora.

Minister zahraničných vecí Gruzínska poďakoval SR za podporu pri schvaľovaní gruzínskeho návrhu rezolúcie VZ OSN k utečencom a vnútorne presídleným osobám z Abcházska a Južného Osetska. M. Dzurinda ocenil spoluprácu medzi SR a Gruzínskom a vzájomné vzťahy označil za veľmi dobré v bilaterálnej aj v multilaterálnej oblasti. SR neuznáva jednostranné odtrhnutie územia ako formu riešenia sporov a to ako v prípade Kosova tak aj v prípade odštiepeneckých regiónov Gruzínska.

Gruzínsky partner v súvislosti so summitom OBSE v Astane zdôraznil, že gruzínskej strane veľmi záleží na tom, aby v záverečnej deklarácii bola primerane odrazená anexia gruzínskych území. S uspokojením konštatoval pokrok vo vzťahoch Gruzínska a EÚ. Pred summitom NATO v Lisabone je dôležité, aby v súvislosti s vývojom na Ukrajine nezanikol odkaz summitu v Bukurešti o perspektíve členstva Gruzínska a Ukrajiny v NATO (pozn.: prijatie zákona, podľa ktorého sa Ukrajina nemôže stať členom vojenskej aliancie).

V bilaterálnych vzťahoch sa zhodli na potrebe užšej spolupráce v ekonomickej oblasti. M. Dzurinda pripomenul kandidatúru P. Tomku na post sudcu Medzinárodného súdneho dvora na obdobie 2012-2020 a ocenil predbežne prisľúbenú podporu gruzínskej strany. Gruzínsky minister odovzdal nótu so žiadosťou o podporu gruzínskeho kandidáta do Výboru pre práva dieťaťa na obdobie 2011 - 2014. 

Minister zahraničných vecí Ruskej federácie S. Lavrov pozitívne hodnotil slovensko-ruské vzťahy. Ocenil rekonvalescenčný pobyt detí z ruských oblastí, postihnutých rozsiahlymi požiarmi, na Slovensku. Tento krok vníma ako pozitívny signál novej slovenskej vlády na rozvíjanie dobrých vzťahov. V hospodárskej oblasti sa realizujú projekty dohodnuté v rámci slovensko-ruskej medzivládnej zmiešanej komisie s dôrazom na energetiku vrátane jadrovej a beží aj projekt laserového centra v Ružomberku. Ruská strana by si priala dokončenie dlhodobého projektu cyklotrónového urýchľovača v Bratislave a je pripravená kontrahovať dodávky ropy a zemného plynu aj na obdobie po roku 2015. Je tiež pripravená na modernizáciu sovietskej techniky na štandardy NATO, keď otvorenou ostáva otázka licencií. Ministri sa dotkli vzťahov medzi RF a USA. Rusko nepociťuje ohrozenie zo strany NATO, avšak znepokojuje ho nárast vojenského potenciálu NATO v blízkosti jeho hraníc. 

O stretnutie s ministrom zahraničných vecí SR požiadali zástupcovia významných židovských organizácií v USA, ktorí  tlmočili posolstvá svojej komunity a záujmy štátu Izrael. Predstavitelia Amerického židovského výboru (American Jewish Committee) a B´nai B´rith požiadali SR o opustenie sály VZ OSN pri vystúpení prezidenta Iránu M. Ahmadínedžáda vo všeobecnej rozprave a tiež  ocenili pozície SR pri prijímaní rezolúcií ku Goldstonovej správe týkajúcej sa obvinení z porušovania medzinárodného humanitárneho práva počas konfliktu v Pásme Gazy pred dvomi rokmi a v súvislosti so zásahom izraelských síl proti flotile lodí smerujúcich do Gazy. Požiadali o hlasovanie proti rezolúciám prijímaným na podporu Palestíny vo VZ OSN ako aj vplývanie na ostatné krajiny Blízkeho východu, aby finančne podporili Palestínu.

Minister M. Dzurinda uistil partnerov o kontinuite slovenskej zahraničnej politiky a záujme na pokračovaní strategického partnerstva SR a USA.

IV. Záver
Pracovná návšteva prezidenta SR I. Gašparoviča a ministra zahraničných vecí SR M. Dzurindu v sídle OSN v New Yorku na oficiálnej časti 65. zasadnutia VZ OSN mala úspešný priebeh. Delegácia prezentovala Slovenskú republiku ako aktívneho člena OSN, ktorý aj ako člen EÚ má záujem na posilnení úlohy OSN v medzinárodných vzťahoch. Vo svojich vystúpeniach prezident SR na summite k miléniovým rozvojovým cieľom i vo všeobecnej rozprave 65. zasadnutia VZ OSN a minister zahraničných vecí v rámci okrúhleho stola k trvalo udržateľnému rozvoju hodnotili činnosť OSN za uplynulé obdobie, prezentovali slovenský vklad do riešenia globálnych problémov a načrtávali cesty na ich systémové riešenie. 

Na rokovaniach s predstaviteľmi OSN zdôrazňovali nutnosť pokračovania reforiem OSN, ktorá bude schopná efektívne riešiť narastajúce globálne výzvy v oblasti bezpečnosti, plnenia miléniových rozvojových cieľov a ochrany ľudských práv. Tradične bol pobyt v New Yorku využitý aj na dvojstranné stretnutia a na stretnutie s krajanskou komunitou a tiež na propagáciu investičných možností na Slovensku pre amerických podnikateľov. V rámci dvojstranných rokovaní boli partneri požiadaní o podporu kandidatúry Petra Tomku na post sudcu Medzinárodného súdneho dvora.

